Совата
Сова̀та е село в Северна България, община Свищов, област Велико Търново.

География 
Село Совата се намира в средната част на Дунавската равнина, на 10 – 11 км югоизточно от Свищов. Съседни са му селата Царевец – около 8 км на северозапад, Вардим – около 7 км на север, Караманово – около 6 км на изток, Хаджидимитрово – около 3 км на юг и Козловец – около 8 км на югозапад.

Селото е разположено сред невисоки разлати хълмове, върху терен със среден наклон около 3% на югоизток, където на 300 – 400 м река Студена прави широк и изпъкнал към селото завой, а в нея се влива като ляв приток течащата южно от селото малка местна река, събираща водите и от землищата на Българско Сливово и Ко̀зловец.

През Сова̀та минава третокласният републикански път, който в границите на селото е негова главна улица и води на северозапад към Царевец и Свищов, а на югоизток – през село Павел към Полски Тръмбеш.

В центъра на селото при параклиса надморската височина е около 52 м.

Край Совата има над две хиляди декара лозови масиви. 

Населението на село Совата , наброяващо 397 души към 1975 г., постепенно намалява до 123-ма към 2018 г.

История 
Село Совата е създадено през 1970 г.  от дотогавашната населена местност ДЗС „Сова̀та“, която е призната за село .

През септември 2015 г. в Совата е осветен новоизграденият параклис „Свети Николай“.

Обществени институции 
Село Совата е център на кметство Совата. 

В селото има пощенска станция.

Източници

Външни препратки 

Села в област Велико Търново
Населени места в община Свищов